CELEX: 32019R1290
Language: lv
Date: 2019-07-31 00:00:00
Title: Komisijas Īstenošanas regula (ES) 2019/1290 (2019. gada 31. jūlijs), ar ko Īstenošanas regulu (ES) 2018/338 groza attiecībā uz 6-fitāzes, kas iegūta no Aspergillus niger (DSM 25770), preparāta kā barības piedevas gaļas cāļiem vai dējējvistām minimālo saturu (atļaujas turētājs BASF SE) (Dokuments attiecas uz EEZ.)

1.8.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 203/6
               
            
         KOMISIJAS ĪSTENOŠANAS REGULA (ES) 2019/1290
         (2019. gada 31. jūlijs),
         ar ko Īstenošanas regulu (ES) 2018/338 groza attiecībā uz 6-fitāzes, kas iegūta no Aspergillus niger (DSM 25770), preparāta kā barības piedevas gaļas cāļiem vai dējējvistām minimālo saturu (atļaujas turētājs BASF SE)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 13. panta 3. punktu,
         tā kā:
         
                     (1)
                  
                  
                     Regulā (EK) Nr. 1831/2003 noteikts, ka piedevu izmantošanai dzīvnieku ēdināšanā jāsaņem atļauja, un paredzēts šādas atļaujas piešķiršanas pamatojums un kārtība.
                  
               
                     (2)
                  
                  
                     Ar Komisijas Īstenošanas regulu (ES) 2018/338 (2) no Aspergillus niger (DSM 25770) iegūtas 6-fitāzes preparātu tika atļauts desmit gadus izmantot par barības piedevu gaļas cāļiem vai dējējvistām.
                  
               
                     (3)
                  
                  
                     Atļaujas turētājs kopš tā laika ir ierosinājis mainīt minētā preparāta atļaujas nosacījumus, samazinot tā minimālo saturu no 750 FTU/kg līdz 125 FTU/kg barības. Pieteikumam bija pievienoti attiecīgie pamatojošie dati. Komisija šo pieteikumu pārsūtīja Eiropas Pārtikas nekaitīguma iestādei (“Iestāde”).
                  
               
                     (4)
                  
                  
                     Iestāde 2019. gada 23. janvāra atzinumā (3) secināja, ka saskaņā ar jaunajiem ierosinātajiem lietošanas nosacījumiem no Aspergillus niger (DSM 25770) iegūtas 6-fitāzes preparāts var būt iedarbīgs, lietojot pieprasīto minimālo devu 125 FTU/kg barības gaļas cāļiem, un šo secinājumu var attiecināt arī uz dējējvistām/vaislas cāļiem. Iestāde uzskata, ka nav vajadzības noteikt īpašas prasības uzraudzībai pēc preparāta laišanas tirgū. Tā arī verificējusi ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.
                  
               
                     (5)
                  
                  
                     No Aspergillus niger (DSM 25770) iegūtas 6-fitāzes preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minēto preparātu būtu jāatļauj lietot, kā norādīts šīs regulas pielikumā.
                  
               
                     (6)
                  
                  
                     Tāpēc Īstenošanas regula (ES) 2018/338 būtu attiecīgi jāgroza.
                  
               
                     (7)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2018/338 pielikuma slejā “Minimālais saturs” attiecībā uz gaļas cāļiem un dējējvistām “750 FTU” aizstāj ar “125 FTU”.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 31. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 268, 18.10.2003., 29. lpp.
         
         
            (2)  Komisijas 2018. gada 7. marta Īstenošanas regula (ES) 2018/338 par atļauju no Aspergillus niger (DSM 25770) iegūtas 6-fitāzes preparātu lietot par barības piedevu gaļas cāļiem, dējējvistām, nobarojamām cūkām, sivēnmātēm, mazāk izplatītu sugu nobarojamām vai vaislas cūkām, gaļas tītariem, vaislas tītariem, visām citām putnu sugām (izņemot dējējputniem) un atšķirtiem sivēniem (atļaujas turētājs – BASF SE) (OV L 65, 8.3.2018., 17. lpp.).
         
            (3)  EFSA Journal 2019; 17(2):5607.